ชงข้อเสนอคลังเว้นภาษีที่ดิน
ผุด2เกณฑ์ให้เลือก&#8216;ขนาดที่ดิน/ราคา&#8217;คาดเสนอเข้าครม.ทันก่อนสิ้นปี
9 ต.ค. 2557

ผุด2เกณฑ์ให้เลือก‘ขนาดที่ดิน/ราคา’คาดเสนอเข้าครม.ทันก่อนสิ้นปี
สศค.เสนอ 2 ทางเลือกผ่อนปรนเก็บภาษีที่ดินให้คลัง วัดจากพื้นที่หรือราคา คาดเข้า ครม.ก่อนสิ้นปี
นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) เปิดเผยว่า ได้เสนอให้นายสมหมาย ภาษี รมว.คลัง พิจารณาหลักเกณฑ์ผ่อนปรนการจัดเก็บภาษีที่ดินและสิ่งปลูกสร้างแก่ผู้ที่มีรายได้น้อย ภายหลังจากที่ร่าง พ.ร.บ.ภาษีที่ดินและสิ่งปลูกสร้างฉบับใหม่มีผลบังคับใช้ โดยให้เลือก 2 แนวทาง ระหว่างการยกเว้นโดยกำหนดจากขนาดของที่ดินและสิ่งปลูกสร้างที่อยู่อาศัย หรือยกเว้นจากราคาประเมินที่ดินและสิ่งปลูกสร้าง คาดว่า รมว.คลังจะพิจารณาก่อนเสนอเข้าสู่ที่ประชุมคณะรัฐมนตรี (ครม.) ภายในสิ้นปี 2557 นี้
“ต้องคิดให้รอบคอบว่าจะใช้ส่วนไหนคิดภาษี ส่วนไหนจะยกเว้นบ้าง และต้องให้เกิดความเป็นธรรม เช่น หากยกเว้นภาษีคนที่ปลูกบ้านในเนื้อที่ไม่เกิน 100 ตารางวา ก็ต้องดูว่าตารางวาของที่ต่างจังหวัดกับตารางวาของที่แถวสุขุมวิทต่างกันราวฟ้ากับดิน หรือถ้าคิดจากฐานราคาก็จะยกเว้นส่วนแรกเพื่อช่วยผู้มีรายได้น้อย เช่น 1 ล้านบาทแรกไม่เสียภาษี ทำให้บ้านที่มีราคา 3 ล้านบาท จะเสียภาษีในส่วนที่เกิน 1 ล้านบาท คือเสียภาษี 2 ล้านบาทหลัง ซึ่งการปรับอัตราจัดเก็บภาษีที่ดินและสิ่งปลูกสร้างเพื่อที่อยู่อาศัย เดิม 0.1% เป็น 0.4% นั้นขึ้นอยู่กับการพิจารณาของ รมว.คลัง” นายกฤษฎา กล่าว
ทั้งนี้ ในหลักการร่าง พ.ร.บ.ภาษีที่ดินและสิ่งปลูกสร้างฉบับใหม่ เมื่อมีการประกาศใช้จะต้องยกเลิกการจัดเก็บภาษี โรงเรือนและที่ดิน พ.ศ. 2475 และ พ.ร.บ.ภาษีบำรุงท้องที่ พ.ศ. 2508 เพื่อไม่ให้เกิดความซ้ำซ้อน แต่ในส่วน พ.ร.บ.เก่าที่มีการยกเว้นไว้ ก็ต้องนำไปหารือกันต่อว่าจะคงหลักการเดิมเอาไว้หรือไม่ 
นายกฤษฎา กล่าวยืนยันด้วยว่า ร่างกฎหมายใหม่นี้จะไม่เป็นภาระกับประชาชน เนื่องจากการจัดเก็บภาษีที่ดินมีอยู่เดิมแล้ว แต่เป็นการปรับปรุงกฎหมายให้มีประสิทธิภาพมากยิ่งขึ้น 
ขณะที่ความคืบหน้าการประกาศใช้ร่าง พ.ร.บ.ภาษีมรดก ขณะนี้ได้ผ่านความเห็นชอบของกระทรวงการคลังไปแล้ว อยู่ระหว่างการพิจารณาของสำนักงานคณะกรรมการกฤษฎีกา เพื่อนำเข้าสู่การพิจารณาของสภานิติบัญญัติแห่งชาติ (สนช.) ซึ่งอาจจะมีการแก้ไขรายละเอียดกฎหมายให้มีความรัดกุมเรื่องผู้รับมอบมรดกในชั้นการพิจารณาของ สนช.